Lav et referat af nedenstående tekst:

Tekst:
En venligtsindet sjæl indleverede onsdag en kuvert med kontanter på politigården i Aalborg. På kuverten var der skrevet: ’Tillykke med din bachelore. Kærlig hilsen mormor’. Kuverten blev fundet på Algade i Aalborg, og Nordjyllands Politi delte et billede af kuverten på Facebook, så den rette ejer kunne få sin gave og ikke mindst, så mormor ikke ville blive ked af det. Politiet opfordrede folk til at dele opslaget. Den opfordring tog over 6.300 brugere til sig. Politiet skrev desuden, at de forventede, at den rette ejer ville kunne oplyse det rigtige navn på kuverten, som var sløret på politiets opslag, og et beløb svarende nogenlunde til det, kuverten indeholdt. Torsdag kunne Nordjyllands Politi så oplyse, at den rette ejer havde henvendt sig på politigården klokken 9.30. En veninde havde set en af de mange delinger og havde sagt det til ejermanden. Han forklarede, at han havde tabt kuverten under en shoppingtur i Aalborg, og at han havde ledt forgæves efter den.

Referat:
En ung mand tabte onsdag en kuvert med kontanter, som han havde fået i gave af sin mormor. Torsdag blev han genforenet med gaven efter politiet efterlyste ejermanden på Facebook.